Samaritter behøver ingen børneattester. Det bekræfter Sundhedsministeriet over for TV2/Nord. En børneattest sikrer, at man ikke er dømt for seksualforbrydelser mod børn eller besiddelse af børneporno. For de fleste virksomheder, myndigheder og foreninger, der har med børn at gøre, er det lovpligtigt at få lavet børneattester på ansatte og frivillige én gang om året. Men samaritter er undtaget for loven, og derfor har en 36-årige samarit og korpsleder fra Aalborg kunnet agere som samarit ved adskillige arrangementer, selv om han én gang er dømt for besiddelse af en stor mængde børneporno, og nu endnu en gang er tiltalt for det samme. Tidligere ansatte og samarbejdspartnere til samaritten mener ikke, at det burde kunne ske, at man som dømt for besiddelse af børneporno kan være førstehjælpsbehandler til børnestævner. - Det er skræmmende, at det kan lade sig gøre. Det skulle stoppes øjeblikkeligt, og så burde han formenes adgang, siger Ronnie Nielsen, der tidligere har arbejdet i korpset. - Der må jo være en stor fejl i vores system. Og den bør ændres meget meget meget hurtigt, siger Christian Pedersen, tidligere samarbejdspartner. Samarittens nye sag om børneporno kører ved retten i Aalborg, hvor der falder dom den 3. september. Anklageren går udover fængselsstraf efter, at den 36-årige mand fremover skal fratages retten til at virke som samarit.
Det er frivilligt for samaritter og samarit foreninger, om de får lavet børneattester. Det på trods af, at de omgås børn til idrætsstævner og koncerter.